דור תורג'מן

דור דוד תורג'מן (נולד ב-24 באוקטובר 2003 בישראל) הוא כדורגלן ישראלי המשחק בעמדת החלוץ והקיצוני בקבוצת מכבי תל אביב מליגת העל הישראלית, בנבחרת ישראל ובנבחרת ישראל הצעירה.

קריירת מועדונים
תורג'מן גדל במחלקת הנוער של מועדון ספורט אשדוד. בשנת 2018 עבר למחלקת הנוער של מכבי תל אביב. ב-22 באוגוסט 2020 ערך את הופעת הבכורה שלו במועדון, כשנכנס כמחליף בדקה ה-87 בניצחון 2-0 על בני סכנין במסגרת גביע הטוטו 2020/2021. ב-23 במאי 2021 ערך את הופעת הבכורה שלו בליגת העל הישראלית, כשהחליף את אדוארדו גררו בדקה ה-88 בניצחון 3-0 על מכבי פתח תקווה במסגרת עונת 2020/2021. זו הייתה הופעתו היחידה בליגה בעונה זו.

לקראת עונת 2021/2022 הושאל תורג'מן למשך עונה אחת לבית"ר תל אביב בת ים מהליגה הלאומית. ב-13 בספטמבר 2021 ערך את הופעת הבכורה שלו במועדון, בהפסד 3-1 לבני יהודה תל אביב במסגרת המחזור השלישי. ב-1 בנובמבר הבקיע את שער הבכורה שלו במועדון, בהפסד 4-2 למכבי אחי נצרת במסגרת המחזור העשירי בליגה. בסך הכל ערך 30 הופעות ליגה במהלך תקופת ההשאלה במועדון, בהן הבקיע ארבעה שערים.

ב-1 במרץ 2023 כבש את שער הבכורה שלו במכבי תל אביב, שהיה גם שער הניצחון של קבוצתו בדקה ה-92, בניצחון 2-1 על מכבי פתח תקווה במשחק הגומלין של רבע גמר גביע המדינה בכדורגל 2022/23.

ב-11 ביוני 2023 הודיעה מכבי תל אביב כי תורג׳מן חתם בקבוצה ל-3 שנים נוספות עם אופציה לשנה נוספת.

ב-26 בספטמבר 2023 כבש תורג׳מן את שער הבכורה שלו בליגת העל, כאשר הבקיע את השער האחרון של קבוצתו בניצחון 5-0 על הפועל תל אביב.

נבחרת ישראל 
תורג'מן נכלל בסגל נבחרת ישראל עד גיל 19 לאליפות אירופה עד גיל 19 בשנת 2022. הוא שותף בארבעה מתוך חמישה משחקי נבחרת ישראל בטורניר, כולל בהפסד 1–3 לנבחרת אנגליה בגמר, בו נכנס כמחליף.

תורג'מן כבש את שער הניצחון של נבחרת ישראל עד גיל 20 נגד ברזיל, במשחק רבע גמר הגביע העולמי, במשחק שהסתיים בתוצאה 3-2 לטובת ישראל.

תורג'מן הגיע עם נבחרת ישראל הצעירה עד גיל 20 למקום ה-3 בטורניר המונדיאליטו (גביע העולם בכדורגל עד גיל 20).

תארים 
מכבי תל אביב
 גביע הטוטו לליגת העל (1): 2020/2021

בית"ר תל אביב בת ים
 גביע הטוטו לליגה הלאומית (1): 2021/2022

קישורים חיצוניים

הערות שוליים

כדורגלנים ישראלים
כדורגלני נבחרת ישראל
חלוצי כדורגל ישראלים
אשדוד: כדורגלנים
כדורגלני מכבי תל אביב
כדורגלני בית"ר תל אביב בת ים
ישראלים שנולדו ב-2003